Προγνωστική αξία της έκφρασης των πυρηνικών δεικτών στον καρκίνο του μαστού
Authors: Βάσου Ολυμπία 
Published: August 2021

Ο καρκίνος του μαστού είναι μια ετερογενής νόσος, και ο όρος αυτός περιλαμβάνει μια ποικιλία από φορείς με διακριτά μορφολογικά χαρακτηριστικά και κλινική συμπεριφορά. Η τρέχουσα κλινική αντιμετώπιση του καρκίνου του μαστού εξακολουθεί να βασίζεται σε παραδοσιακούς παράγοντες πρόγνωσης και πρόβλεψης όπως η ιστολογία, κλινικές παράμετροι και σαφώς καθορισμένοι βιολογικοί παράγοντες όπως οι οιστρογονικοί υποδοχείς (ER), οι υποδοχείς προγεστερόνης (PR), καθώς και το γονίδιο HER-2, οι οποίοι παρουσιάζουν συσχέτιση με την πρόγνωση καθώς και με την έκβαση της θεραπείας. Η Akt (που ονομάζεται επίσης πρωτεϊνική κινάση Β) είναι μια -ειδική πρωτεϊνική κινάση σερίνης / θρεονίνης που παίζει καθοριστικό ρόλο σε πολλαπλές κυτταρικές διεργασίες όπως ο μεταβολισμός της γλυκόζης, η απόπτωση, ο πολλαπλασιασμός των κυττάρων, η μεταγραφή και η κυτταρική μετανάστευση(138).Η μελέτη αυτή διεξήχθη με σκοπό την αξιολόγηση της ανοσοκυτταροχημικής έκφραση της πρωτεΐνης pAkt σε άμεσα επιχρίσματα εντυπωμάτων σε συσχετισμό με συμβατικές κλινικοπαθολογικές παραμέτρους (ηλικία, μέγεθος του όγκου, βαθμός κακοήθειας, διήθηση μασχαλιαίων αδένων), καθώς και την έκφραση του γονιδίου HER2/neu, των οιστρογονικών υποδοχέων (ER) και των υποδοχέων προγεστερόνης (PR).Σκοπός: Η Akt αποτελεί μια πρωτεϊνική κινάση σερίνης / θρεονίνης και έχει αναδειχθεί ως ένας κρίσιμος ρυθμιστής μεγάλου εύρους αποκλινουσών κυτταρικών διεργασιών, συμπεριλαμβανομένης της απόπτωσης, του πολλαπλασιασμού, της διαφοροποίησης και του μεταβολισμού. Η ενεργοποίηση της Akt / PKB έχει συσχετισθεί θετικά με την υπερέκφραση του γονιδίου HER2/neu στο καρκίνωμα του μαστού καθώς και με χειρότερη έκβαση στους ασθενείς υπό ενδοκρινική θεραπεία. Το μονοπάτι σηματοδότησης Akt προσελκύει αυτή τη στιγμή μεγάλη προσοχή ως ένας νέος στόχος για αποτελεσματικές θεραπευτικές στρατηγικές. Για το λόγο αυτό, εξετάσαμε τη σχέση μεταξύ της ενεργοποίησης της Akt και κλινικών και παθολογοανατομικών μεταβλητών, συμπεριλαμβανομένων του ορμονικού υποδοχέα και της κατάστασης του γονιδίου HER2/neu. Μέθοδοι: Μελετήθηκαν επιχρίσματα εντυπωμάτων που ελήφθησαν από 100 ασθενείς κατά τη διάρκεια του χειρουργείου από εξαιρεθέντες όγκους μαστού. Εφαρμόσθηκε ανοσοκυτταροχημική μέθοδος με τη χρήση του p-Akt αντισώματος. Εγινε συσχέτιση των αποτελέσματων με κλασσικούς προγνωστικούς παράγοντες του καρκίνου του μαστού.Αποτελέσματα: Βρέθηκαν πυρηνικά και κυτταροπλασματικά θετικά αποτελέσματα σε ποσοστό 72% (72/100) και 42% (42/100), αντιστοίχως. Ύπαρξη ταυτόχρονα πυρηνικής και κυτταροπλασματικής χρώσης παρατηρήθηκε σε 32 περιπτώσεις (32/100). Η πυρηνική θετική χρώση συσχετίζεται με την υπερέκφραση του γονιδίου HER2/neu (p = 0,043) και συσχετίστηκε σημαντικά με την θετική συμμετοχή των μασχαλιαίων λεμφαδένων (p = 0,013). Δεν βρέθηκε συσχέτιση μεταξύ του κυτταροπλασματικού ποσοστού της pAkt και κλινικοπαθολογικών παραμέτρων, οιστρογονικών υποδοχέων (ER), υποδοχέων προγεστερόνης (PR) ή της έκφρασης του γονιδίου HER2/neu.Συμπέρασμα: Η έκφραση της pAkt μπορεί να αξιολογηθεί σε κυτταρολογικό υλικό και μπορεί να προσθέσει πολύτιμες πληροφορίες στα υπάρχοντα προγνωστικά μοντέλα για τον καρκίνο του μαστού. Η υπερέκφραση της pAkt φαίνεται να συνδέεται με δυνητικά επιθετικό φαινότυπο όγκου σε διηθητικά καρκινώματα του μαστού.